Κανονισμός (ΕΚ) αριθ. 1230/2001 της Επιτροπής

της 21ης Ιουνίου 2001

για την τροποποίηση του παραρτήματος Ι του κανονισμού (ΕΟΚ) αριθ. 2658/87 του Συμβουλίου για τη δασμολογική και στατιστική ονοματολογία και το κοινό δασμολόγιο

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 2658/87 του Συμβουλίου, της 23ης Ιουλίου 1987, για τη δασμολογική και στατιστική ονοματολογία και το κοινό δασμολόγιο(1), όπως τροποποιήθηκε τελευταία από τον κανονισμό (ΕΚ) αριθ. 1229/2001 της Επιτροπής(2), και ιδίως το άρθρο 9,

Εκτιμώντας τα ακόλουθα:

(1) Σύμφωνα με τη συμπληρωματική σημείωση 2. Γ του κεφαλαίου 2 της συνδυασμένης ονοματολογίας, που επισυνάπτεται στον εν λόγω κανονισμό, υπάγονται κυρίως στις διακρίσεις 0206 30 30, 0206 49 20 και 0210 90 39 οι κεφαλές ή τα μισά των κεφαλών των κατοικίδιων χοίρων, με ή χωρίς το μυαλό, τα μάγουλα ή τη γλώσσα, συμπεριλαμβανομένων και των τεμαχίων αυτών. Επίσης, η συμπληρωματική σημείωση ορίζει ότι η κεφαλή χωρίζεται από το υπόλοιπο του μισού σφαγίου με ευθεία τομή παράλληλη προς το κρανίο καθώς και ποια μέρη θεωρούνται ως τεμάχια κεφαλών. Τέλος, καθορίζει ότι το κρέας χωρίς κόκαλα που ανήκει στη ράχη ή στο μπροστινό μέρος (στο οποίο περιλαμβάνεται και ο λαιμός και μέρος της ωμοπλάτης) υπάγεται στις διακρίσεις 0203 19 55, 0203 29 55, 0210 19 51 ή 0210 19 81 κατά περίπτωση.

(2) Σημειώνεται ότι η κατάταξη των τεμαχίων που ονομάζονται "κάτω μάγουλα" και του λαιμού και μέρους της ωμοπλάτης, κατά την έννοια της συμπληρωματικής σημείωσης 2. Γ του κεφαλαίου 2, παρουσιάζει δυσκολίες λόγω έλλειψης σαφών ορισμών στη συνδυασμένη ονοματολογία. Στην περίπτωση που η κεφαλή χωρίζεται από το υπόλοιπο του μισού σφαγίου με ευθεία τομή παράλληλη προς το κρανίο μέχρι το επίπεδο των οφθαλμών και στη συνέχεια κλίνει προς το μπροστινό μέρος της κεφαλής, τα "κάτω μάγουλα" παραμένουν ενωμένα με το μισό σφάγιο. Η τελευταία τεχνική τομής δεν αντικατοπτρίζεται ωστόσο στη συγκεκριμένη συμπληρωματική σημείωση. Είναι εμφανές ότι τα "κάτω μάγουλα", αναλόγως της τεχνικής που χρησιμοποιείται για την τομή, θα μπορούσαν να καταταγούν σε διαφορετικές διακρίσεις του κεφαλαίου 2 της συνδυασμένης ονοματολογίας.

(3) Για να εξασφαλιστεί η ομοιόμορφη εφαρμογή της συνδυασμένης ονοματολογίας, κρίνεται απαραίτητο να τροποποιηθεί η συμπληρωματική σημείωση 2. Γ του κεφαλαίου 2 προκειμένου να αντικατοπτρίσει τις τεχνικές τομής που χρησιμοποιούνται και να αποσαφηνίσει τον τρόπο με τον οποίο τα "κάτω μάγουλα" και ο "λαιμός και μέρος της ωμοπλάτης" των κατοικίδιων χοιροειδών ή τα "κάτω μάγουλα" μαζί με τον "λαιμό και μέρος της ωμοπλάτης" των κατοικίδιων χοιροειδών κατατάσσονται στο κεφάλαιο 2 της συνδυασμένης ονοματολογίας.

(4) Κρίνεται απαραίτητο να τροποποιηθούν οι συμπληρωματικές σημειώσεις 2. Α. α) και 2. Α. γ) του κεφαλαίου 2 προκειμένου να αντικατοπτρίσουν τις δύο τεχνικές τομής οι οποίες χρησιμοποιούνται για τα μισά σφάγια.

(5) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής τελωνειακού κώδικα,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Το κεφάλαιο 2 της συνδυασμένης ονοματολογίας που επισυνάπτεται στον κανονισμό (ΕΟΚ) αριθ. 2658/87 τροποποιείται ως εξής:

1. Η τρίτη πρόταση της συμπληρωματικής σημείωσης 2. Α. α) αντικαθίσταται από την ακόλουθη: "Τα ολόκληρα αυτά σφάγια ή μισά σφάγια μπορούν να παρουσιάζονται με ή χωρίς το κεφάλι, με ή χωρίς μέρος του λαιμού που ονομάζεται 'κάτω μάγουλα' τα πόδια, το περινεφρικό λίπος, τα νεφρά, την ουρά ή το διάφραγμα".

2. Η πρώτη παράγραφος της συμπληρωματικής σημείωσης 2. Α. γ) αντικαθίσταται από την ακόλουθη: "'μπροστινό μέρος', σύμφωνα με την έννοια των διακρίσεων 0203 19 11, 0203 29 11, 0210 19 30 και 0210 19 60, το μπροστινό μέρος (κρανιακό) του μισού σφαγίου χωρίς το κεφάλι, με ή χωρίς το μέρος του λαιμού που ονομάζεται 'κάτω μάγουλα', με τα κόκαλα, με ή χωρίς το πόδι, την κνήμη (κότσι-μικρό ζαμπόν), το δέρμα ή το λαρδί."

3. Η συμπληρωματική σημείωση 2. Γ αντικαθίσταται από την ακόλουθη: "Υπάγονται κυρίως στις διακρίσεις 0206 30 30, 0206 49 20 και 0210 90 39 οι κεφαλές ή τα μισά των κεφαλών των κατοικίδιων χοιροειδών, με ή χωρίς το μυαλό, τα μάγουλα ή τη γλώσσα, συμπεριλαμβανομένων και των τεμαχίων αυτών.

Η κεφαλή χωρίζεται από το υπόλοιπο του μισού σφαγίου ως εξής:

- με μία ευθεία τομή παράλληλη προς το κρανίο, ή

- με μία τομή παράλληλη προς το κρανίο μέχρι το επίπεδο των οφθαλμών και στη συνέχεια με κλίση προς το μπροστινό μέρος της κεφαλής, αφήνοντας τα 'κάτω μάγουλα' ενωμένα με το μισό σφάγιο.

Θεωρούνται ως τεμάχια κεφαλών, μεταξύ άλλων, τα μάγουλα, το ρύγχος και τα αυτιά καθώς και το κρέας που περιβάλλει την κεφαλή, κυρίως στο πίσω μέρος. Ωστόσο, τα τεμάχια κρέατος χωρίς κόκαλα του μπροστινού μέρους που παρουσιάζονται μόνα τους ('μέρος του λαιμού και μέρος της ωμοπλάτης (jowl)', τα 'κάτω μάγουλα' ή το 'μέρος του λαιμού και μέρος της ωμοπλάτης (jowl)' που παρουσιάζεται μαζί με τα 'κάτω μάγουλα') υπάγονται στις διακρίσεις 0203 19 55, 0203 29 55, 0210 19 51 ή 0210 19 81 κατά περίπτωση."

Άρθρο 2

Ο παρών κανονισμός τίθεται σε ισχύ την εικοστή ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 21 Ιουνίου 2001.

Για την Επιτροπή

Frederik Bolkestein

Μέλος της Επιτροπής

(1) ΕΕ L 256 της 7.9.1987, σ. 1.

(2) Βλέπε σελίδα 5 της παρούσας Επίσημης Εφημερίδας.